b'\n_START_ARTICLE_\nLunar Orbiter\n_START_PARAGRAPH_\nLunar Orbiter -ohjelma oli viiden miehitt\xc3\xa4m\xc3\xa4tt\xc3\xb6m\xc3\xa4n avaruusluotaimen sarja. Yhdysvallat laukaisi ne vuosina 1966-1967. Lentojen tarkoitus oli kartoittaa Kuun pintaa ennen Apollo-ohjelman kuulentoja. Kaikki viisi teht\xc3\xa4v\xc3\xa4\xc3\xa4 onnistuivat, ja 99\xc2\xa0% kuun pinnasta kuvattiin v\xc3\xa4hint\xc3\xa4\xc3\xa4n 60 metrin tarkkuudella._NEWLINE_Kolmen ensimm\xc3\xa4isen teht\xc3\xa4v\xc3\xa4n tarkoituksena oli kuvata 20 mahdollista laskeutumispaikkaa, jotka valittiin Maasta tehtyjen havaintojen perusteella. Nelj\xc3\xa4nnell\xc3\xa4 ja viidennell\xc3\xa4 teht\xc3\xa4v\xc3\xa4ll\xc3\xa4 oli tieteellisemm\xc3\xa4t tarkoitukset. Lunar Orbiter 4 kuvasi Kuun koko Maahan p\xc3\xa4in n\xc3\xa4kyv\xc3\xa4n puolen ja 95\xc2\xa0% "pime\xc3\xa4st\xc3\xa4 puolesta", ja Lunar Orbiter 5 suoritti loppuun pime\xc3\xa4n puolen kuvaamisen.'